ປະທານປະເທດລາວ ຢ້ຽມຢາມ ຣັດເຊຍ
ການຄ້າ ແລະບັນຫາເສດຖະກິດ ແມ່ນຫົວຂໍ້ສຳຄັນ ໃນການພົບປະສຸດຍອດ ລາວ-ຣັດເຊຍ
ປະທານປະເທດ ສປປ ລາວ ທ່ານຈູມມະລີ ໄຊຍະສອນ ໄດ້ພົບປະຢູ່ທີ່ກຸງມົສກູໃນວັນ ພະຫັດມື້ນີ້ກັບປະທານາທິບໍດີຣັດເຊຍ ທ່ານ Dmitry Medvedev ເພື່ອທຳການເຈລະ ຈາຫາລືທີ່ຄາດວ່າ ຈະແນໃສ່ເລື່ອງ ການຄ້າ ທີ່ພວມມີການເຕີບໃຫຍ່ຂະຫຍາຍໂຕຢ່າງ ວ່ອງໄວລະຫວ່າງປະເທດທັງສອງ ສະຖິຕິຂອງຣັດເຊຍ ສະແດງໃຫ້ເຫັນວ່າ ການຄ້າສອງທາງ ລະຫວ່າງປະເທດທັງສອງ ແມ່ນມີມູນຄ່າເກືອບ 40 ລ້ານໂດລາ ໃນໄລຍະ 7 ເດືອນທຳອິດຂອງປີນີ້ ສົມທຽບໃສ່ ກັບບໍ່ຮອດ 9 ລ້ານໂດລາ ສຳລັບໝົດທັງປີ 2010 ການຂາຍສິນຄ້າຂອງຣັດເຊຍໃຫ້ ແກ່ລາວແມ່ນປະກອບເປັນການຄ້າສອງຝ່າຍເກືອບທັງໝົດ ອົງການຂ່າວຂອງຣັດເຊຍແຈ້ງວ່າ ພວກຜູ້ນຳທັງສອງພວມຊອກຫາຊ່ອງທາງໃຫ້ມີການ ຮ່ວມມືກັນຂະໜາດໃຫຍ່ເພີ່ມຂຶ້ນ ກ່ຽວກັບໂຄງການຕ່າງໆ ໃນວຽກງານດ້ານສື່ສານຄົມ ມະນາຄົມ ໄຟຟ້າພະລັງນໍ້າ ແລະບໍ່ແຮ່ ລາຍງານຂ່າວຍັງແຈ້ງວ່າ ຈະມີການໃຫ້ຄວາມສົນໃຈເປັນພິເສດແກ່ການປະສານງານກັນ ກ່ຽວເລື່ອງສະມາຄົມບັນດາປະຊາຊາດໃນເຂດເອເຊຍຕາເວັນອອກສຽງໃຕ້ຫຼືອາຊ່ຽນແລະ ອົງການຈັດຕັ້ງນາໆຊາດອື່ນໆ ປະທານປະເທດລາວກໍາລັງທໍາການເຄື່ອນໄຫວຢ້ຽມຢາມຣັດເຊຍເປັນເວລາ 4 ວັນຕາມ ຄໍາເຊີນຂອງປະເທດປະເທດຣັດເຊຍ